Filet de trucha per noel

Da Lucas Simeon

Curt avant Nadal ha jau stuì bandunar Peru per prolungar mes visum. Jau hai tschernì Bolivia ed hai cumbinà mes viadi cun ina visita a Pater Markus Degen, in pader svizzer ch'abitescha gia dapi 30 onns ad Arapa e s'occupa là sco prer, lavurer social, spiritual per ils praschuniers e procuratur da lavur. Arapa è ina pitschna vischnanca idillica cun ca. 12'000 abitants (tja, las dimensiuns èn qua in zichel autras che tar nus). Ella schai al lai d'Arapa, manaivel dal lai Titicaca. En cumparaziun cun Agripa è la vita qua bler pli simpla, las chasas èn or da quadrels d'arschiglia e na servan betg en emprima lingia per abitar ma sco suttetg per la notg e durant plievgia. La plipart dal di è la glieud ordadora nua ch'ella cultivescha ils ers u pertgira ils animals, soja quai nursas, portgs, vatgas u asens. Uschia entaupan ins ils animals e lur pasturs dapertut - in bel guardar.
Cunquai che Markus n'era betg anc là tar mia arrivada ha jau cuntinuà mes viadi a Bolivia, hai passentà ina notg a Copacabana e sun returnà a la visita.

Filet gustus 
Sco gia ditg ha Markus gidà da realisar divers projects socials. In da quels era la fundaziun d'ina pitschna firma che producescha vestgadira da launa d'Alpaca. Il project actual è ina tratga da litgivas en il lai d'Arapa. Per che la lavur restia en la regiun han ins fabritgà in pitschen stabiliment industrial per la preparaziun dals peschs. Sco emprim vegnan las litgivas pestgadas or da lur rait e manadas en la sala da preparaziun. Là vegn fatga la controlla da qualitad e cunquai la selecziun suenter ils criteris da paisa, pigmentaziun e consistenza da la charn. Alura vai enavant en la stanza da spetga. Tar la midada da stanza ston ils lavurers bagnar lur stivals en in bogn da desinfecziun. Igiena è il prim cumandament.
Perquai èn er ils chantuns da las salas arrundads per ch'ils parasits na possian betg fitgar pe. Sch'ils peschs han alura sa quietads vegn taglià giu la testa, tratg giu la pel, prendì davent la cua, or la resta e tut il dadens. Tar il proxim pass vegnan ils Alets tagliads sin grondezza da la conserva ed emplunads viaden. La bischla vegn stgaudada a 150 grads per eliminar staphylokokkas, clebsiellen, escherichia coli ed autra magliadira. Natiralmain na dastga er il med da conservar betg mancar. I dat duas pussaivladads: ieli per la conservaziun andanta ed aua da sal per la varianta light. Sot vapur ardenta vegnan las litgivas recusadas per da bun e per che las stgatlas sajan propi sterilas vegnan ellas stgaudadas anc ina giada a 150 grads. I manca alura anc code ed etichetta e finì è el filet trucha. Mumentan vegn il product sin fiera. La firma ha bunas schanzas sin success, perquai ch'ils filets èn ina buntad extraordinaria..

Angel cun cuntè 
Vus as dumandais segir co che Nadal vegn festiva qua. Sco emprim datti natiralmain il temp d'advent.
Sch'i vegn betg gist mess si stallas (en l'ospital ha mintga partiziun sia stalla) u decorà pigns da plastic, alura vegn organisà il gieu dal "angel", sco ch'igl è er vegnì fatg tranter ils internos da la pediatria. Mintgin survegn in cedel cun si il num d'in auter. En il decurs dal temp d'advent regalins pliras pitschnas chaussas senza mussar l'identitad. Da Nadal vegn surdà il regal principal e scuvrì l'incognito.
Mes regal da Nadal era, sco savessi esser auter. in original cuntè da satg svizzer. Igl n'è però betg passadas duas minutas che la donataria aveva sa tagliada en la detta. Il davos di da lavur avant Nadal hai anc dà ina surpraisa. Nus essan vegnids envidads dals residents (quai èn il medis sin l'emprim stgalim suenter dal examen) a vin e pisco sour. Pisco è in vinars dad ivas che vegn mintgatant servì da festas.
Da cussegliar!
La saira da Nadal era alura betg uschia contemplativa sco tar nus. Ils 24 da december è surtut il di da las grondas fatschentas. La citad era plain glieud e tuts eran gia high da l'odur d'entschains che vegniva derasada en tut ils chantuns. Il showdown ha però cumenzà a mesanotg, ma betg forsa cun ina messa nocturna, mabain cun in fieu artifizial a la gronda sorta. In gringo sco jau pudess crair che la midada dal onn vegn qua gia festivada in'emna pli baud. Damai nagut cun quietezza ed armonia. La festa da Silvester è alura anc in zichel pli canerusa e plain fim.

Fier veder per l'armada 
E qua anc ina pitschna istorgia dal mintgadi politic. Fujimori n'ha en sia durada d'uffizi betg fatg tut sbaglià, sco ch'ins pudess ussa crair. In da ses success politics era per exempel la pasch cun il stadi vischin Ecuador.
Avant che la pasch ha pudì vegnir Armada fascheva il stadi tut per avair ina armada che funcziuna. Uschia han ins er decidì da cumprar 30 aviuns militars russ dal tip MIG-29. Che tals utschels n'èn betg bunmartgads savain nus il pli tard suenter la cumpra da noss FA-18. Il stadi peruan ha pajà 300 milliuns per sias MIG's a la Russia e però mo vegnì pajà 200 milliuns. Il rest è vegnì partì tranter ils generals, Montesino ed autras figuras dubiusas. Quai è gea in scandal, ma il mender è ch'ins ha cumprà pli u main fier veder.
Las MIG's èn tuttas en in stadi uschè miserabel, ch'ellas n'èn enfin oz anc sguladas nagin meter. Sche nus essan gia tar il tema, nascha la dumonda tge che Montesino traffitgescha en il mument. Quel ha mintga cas gia daditg sa plazzà via Galapagos e Costa Rica a Venezuela. Ses viadis na pon ins betg pli persequitar uschè tgunsch, cunquai ch'el ha fatg ina operaziun da bellezza...
Mes fastiz pudais vus persequitar vinavant. Il praticum a la pediatria ed a I'Hospital General Honorio Delgado è a fin e cunquai er l'emprima etappa da mes trip sidamerican. Sco ch'i va vinavant, udis vus in'autra giada....

Lucas Simeon